Beviserne var mangelfulde. Den erkendelse måtte en tydeligt berørt anklager mandag se i øjnene, efter den 19-årige EH blev frifundet for forsøg på terror for anden gang. Sagen blev ellers rejst, efter der blev fundet nye og stærkere beviser mod den tiltalte. Men Jørgen Jensen mener ikke, at han og medanklageren Dorthe Vejsig havde andre muligheder for at vinde sagen end at gennemgå det tunge materiale bestående af telefonaflytninger, chats og sms'er. Alt sammen for at bevise, at den frifundne stod i ledtog med to terrordømte, der blev anholdt med 20 kilo sprængstof i en lejlighed i Bosnien i oktober 2005. - Jeg mener ikke, vi kunne have gjort det anderledes, men det skal andre måske bedømme. Nævningene har jo lige frifundet ham, så der var jo åbenbart ikke nok bæredygtige beviser, sagde han med lav stemmeføring foran Østre Landsret. /ritzau/
Anklager Jørgen Jensen var skuffet over frifindelsen af den
tiltalte i andet kapitel af terrorsagen fra Glostrup, men
erkender, at beviserne ikke holdt vand.